Много хора не са запознати с последствията от преминаването към мажоритарна избирателна система. За щастие, може да бъде показано нагледно какъв би бил резултатът от първи тур след предминаването към новата система, използвайки данните от предишните парламентарни избори.

Провеждането на първи тур и очаквания балотаж от последните президентски избори струва 47 милиона лева . Използването на преференциална система с незабавна елиминация (алтернативен вот) ще доведе до практически еднакъв резултат, но само на цената на един тур. Важно е да се отбележи, че системата „алтернативен вот“ има същите недостатъци като предложената от референдума система.

Съставянето на еднакви по население райони е практически невъзможно. Резултатът е, че жител на район с население 25 000 е 40% по-важен от жител на район с население 35 000: На жителя от по-малкия район се падат 1/25000 = 0.00004 мандата, а на жител от по-големия район - 1/35000 = 0.000028571 мандата.

Как е пресметнат резултатът от мажоритарното гласуване

За симулацията са използвани реалните резултати от последните парламентарни избори. Територията на страната е разделена1 на 240 части, така че броят на гласоподавателите във всяка да е възможно най-близък до средното. Новополучените райони са задължително в границите на точно един „стар“ избирателен район2,3.

Резултатът за всеки „нов“ район използва валидните гласове във всяка секция, която е част от този регион. Показаните резултати в проценти отчитат само валидните гласове подадени в секциите, включени в района.

Показаните граници на районите са примерни. Истинските райони следва да са съобразени с това къде живеят гласоподавателите4, но единствената публично налична иформация е за това къде са избирателните секции. Това води до разминавания на местата, където има значителна разлика между гъстотата на населението и гъстотата на избирателните секции.